**Svjetski dan turizma - 27.9.2019.**

**„Turizam i posao – bolja budućnost za sve“**

Poštovane građanke i građani naše zemlje,

iznimna mi je čast i zadovoljstvo čestitati vam Svjetski dan turizma!

Turizam doprinosi svim dimenzijama održivog razvoja – ekonomskoj, društvenoj i okolišnoj, te donosi blagostanje i unapređuje životni standard širom svijeta.

U Federaciji Bosne i Hercegovine iz mjeseca u mjesec bilježimo povećanje broja turista i noćenja. Staistike pokazuju da je broj turista i noćenja u 2018. udvostručen u odnosu na 2014. godinu.

U proteklih pet godina broj smještajnih kapaciteta s 4 i 5 zvjedica u Federaciji Bosne i Hercegovine se povećao sa 70 na 257 objekata, što znači sve veći broj otvorenih radnih mjesta u sektoru turizma. Ali ne samo u smještajnim kapacitetima, nego i u putničkim agencijama, turističkom vođenju i drugim poslovima turističke struke.

Ovogodišnji slogan Svjetskog dana turizma je **„Turizam i posao – bolja budućnost za sve“.** To je jedna od glavnih razvojnih šansi Bosne i Hercegovine i mogućnost zaustavljanja masovnog iseljavanja mladih ljudi jer u turizmu mnogi vide svoju šansu, čak i u najudaljenijim i najzapuštenijim ruralnim krajevima naše zemlje, budući da ruralni turizam, planinski, gastro i eko turizam poprimaju sve više značaja na svjetskoj turističkoj karti, osobito bogatije turističke klijentele koja svoje godišnje odmore želi provesti u miru i tišini, u autentičnom okolišu, daleko od stresa svakodnevnog života, buke i zagađenja poslovnog svijeta.

U turizmu radi 10% svjetske populacije i turizam je pokretač održivog razvoja. U Bosni i Hercegovini na turizam otpada 1,2% radnih mjesta, ali to se konstantno povećava. Prema prognozama UNWTO-a, do 2028. godine Bosna i Hercegovina će ostvariti veći privredni rast u oblasti turizma od svih naših susjeda, što znači i veći broj zaposlenih u sektoru turizma i drugim granama privrede vezane za turizam. Ovo su veoma ohrabrujuće prognoze i turistički sektor budi nadu u bolje sutra jer za to imamo sve uslove, a na nama je da ih provedemo u djelo.

Svim zaposlenicima u turističkom sektoru, kao i svima drugima koji indirektno utiču na razvoj turizma, želim sretan Svjetski dan turizma sa željom da posluju još uspješnije i otvaraju nova radna mjesta na dobrobit naše cjelokupne
privrede i svih građana Bosne i Hercegovine.

S poštovanjem!

MINISTRICA

Dr Edita Đapo